Teen dié tyd is daar reeds heelwat kommentaar gelewer oor die skokkende stand van die ANC se kandidatelyste vir die komende verkiesing.
Adj.pres. David Mabuza Foto: City Press
In wat ’n week van twee verstommende ontkennings was, kan daar nog ’n mate van begrip wees dat Jacob Zuma staatskaping ontken.
Hy, sy seun Duduzane Zuma en vele van hul medestaatskapers is immers nou die teiken van ondersoeke en moontlike vervolging daaroor. Daarom pas dit sy verweer om dit te ontken. Hy het dit ook vroeg reeds in sy presidentsamp deur sy optrede duidelik gemaak dat die ANC se belofte van “ ’n
beter lewe vir almal” hom koud laat. Hy het eerder ’n gewoonte-selfverryker geword.
Maar dat enige land se adjunkpresident die werklikheid van die bestaan van ’n tegniese resessie kan ontken, is verstommend. Adj.pres. David Mabuza se vreemde ekonomiese berekeninge, wat op die teendeel van ’n tegniese resessie dui, bevestig ’n groeiende vermoede. Dit is dat ’n basiese begrip van politieke en ekonomiese werklikhede vele rolspelers in die ANC ontwyk. Hy besef klaarblyklik nie dat sulke uitlatings juis vertroue skaad nie.
Dit is asof daar in die ANC toenemend ’n roeke­lose benadering is dat hy enige politieke of ekonomiese agenda kan bevorder wat die dinamika van sy interne twiste om mag dien. En dat die beleggingsvertroue wat die land kort, hom min kan skeel.
Dit is asof daar in die ANC toenemend ’n roeke­lose benadering is dat hy enige politieke of ekonomiese agenda kan bevorder wat die dinamika van sy interne twiste om mag dien.
Enersyds word hard gewerk deur diegene soos pres. Cyril Ramaphosa en Pravin Gordhan, minister van openbare ondernemings, om beleggings te lok en dié ondernemings as aandrywers van ekonomiese groei te vestig. Maar andersyds word hul werk intern ondermyn deur die ontkenning van basiese werklikhede.
Vroeër vanjaar het die leierskorps van die Reserwebank ’n sessie met redakteurs en sakejoernaliste gehad, wat deels nieamptelik was.
Dáár het een van die hooggeplaastes gesê “vertroue word net geskep deur duidelike beleidsplanne en bewyse dat daar begin word om dit doeltreffend in werking te stel”.
Dit is die punt wat tans duidelik nie deur Mabuza en kie begryp word nie. Hy is ook heeltemal verkeerd oor sy stelling dat die regering se hantering van beoogde grondonteiening nie vertroue skaad nie.
Voordat die ANC nie oortuigend uit een mond praat oor die uitroei van staatskaping en ’n ekonomiese werklikheidsbegrip toon nie, gaan hy sukkel om momentum vir groei te kry.
Meer oor: Jacob Zuma | Hoofartikel | Staatskaping | Kommissie
Beurtkrag fase 4 duur Dinsdag voort